उपन्यास का कथानक बनारस के जाने-माने मोहल्ले अस्सी में घटित होता है तथा वहीं की चाय-दुकानों, सड़कों, बाजारों तथा घरों में उसके किरदार रमते हैं. सुबहो-शाम की बतकही और रोजमर्रा की सामान्य घटनाओं के जरिये उपन्यासकार ने बनारस की आत्मा और उसके आवरण को पाठकों के सामने रख दिया है. फिल्म में यथार्थ के बोध को बरकरार रखने के लिए निर्देशक ने उन्हीं इलाकों में ज्यादातर फिल्मांकन किया तथा जब स्टूडियो में सेट बनाने की जरूरत पड़ी, तो असली अस्सी को मुंबई में रच दिया गया. फिल्म कहीं उपन्यास के मूल बोध और तेवर से कहीं भटक न जाये, इसे सुनिश्चित करने के लिए निर्देशक ने रचनाकार को हमेशा निर्माण-प्रक्रिया से जोड़ कर रखा. धारावाहिक ‘चाणक्य’ हो या फिर अमृता प्रीतम की रचना पर बनी ‘पिंजर’, निर्देशक द्विवेद्वी की इस खासियत को तो मानना ही पड़ेगा कि वे कथा के साथ उसके परिवेश को भी बारीकी से उकेरते हैं. ऐसे में किसी को यह सुबहा नहीं रह जाता है कि ‘काशी का अस्सी’ परदे पर ठीक से अवतरित हो सकेगी या नहीं. यह भी उल्लेखनीय है कि उपन्यास के एक हिस्से को लेकर उसकी पूरी आत्मा का फिल्मांकन एक बड़ी चुनौती है.